CELEX: 52019PC0461
Language: sl
Date: 2019-09-04
Title: Predlog UREDBA SVETA o ukrepih za izvrševanje in financiranje splošnega proračuna Unije za leto 2020 v zvezi z izstopom Združenega kraljestva iz Unije

EVROPSKA KOMISIJA
            Bruselj, 4.9.2019
            COM(2019) 461 final
            2019/0186(APP)
            Predlog
            UREDBA SVETA
            o ukrepih za izvrševanje in financiranje splošnega proračuna Unije za leto 2020 v zvezi z izstopom Združenega kraljestva iz Unije
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Združeno kraljestvo se je odločilo izstopiti iz Evropske unije, pri čemer se je sklicevalo na postopek iz člena 50 Pogodbe o Evropski uniji (v nadaljnjem besedilu: PEU). Na prošnjo Združenega kraljestva se je Evropski svet (člen 50) 11. aprila 2019
                  1
                dogovoril o dodatnem podaljšanju
                  2
                obdobja iz člena 50(3) PEU do 31. oktobra 2019. Rok iz člena 50(3) PEU se bo takrat iztekel, razen če Združeno kraljestvo ratificira sporazum o izstopu do 31. oktobra 2019 ali zahteva tretje podaljšanje, s katerim se soglasno strinja Evropski svet (člen 50). Združeno kraljestvo bo v takem primeru od 1. novembra 2019 dalje tretja država brez sporazuma, ki bi zagotovil urejen izstop. Komisija še naprej meni, da je urejen izstop Združenega kraljestva iz Unije na podlagi sporazuma o izstopu najboljša možna pot naprej.
            
            
               Sporočilo z dne 12. junija 2019 o stanju priprav ukrepov za nepredvidljive razmere ob izstopu Združenega kraljestva iz Evropske unije
                  3
                je opozorilo, da se morajo v skladu s pristopom, ki ga je v celotnem postopku poudarjal Evropski svet (člen 50), vsi akterji še naprej pripravljati na vse možne scenarije, vključno z izstopom brez sporazuma. Sklep Sporočila je bil, da bo Komisija še naprej spremljala razvoj političnih dogodkov in ocenila, ali bi bilo potrebno podaljšanje sprejetih ukrepov. Ta predlog okvir za nepredvidljive razmere za proračun Unije, kot je določen v Uredbi Sveta (EU, Euratom) 2019/1197 z dne 9. julija 2019 o ukrepih za izvrševanje in financiranje splošnega proračuna Evropske unije za leto 2019 v zvezi z izstopom Združenega kraljestva iz Unije
                  4
               , podaljšuje do leta 2020. Predlog določa pravila o odnosih med Unijo na eni strani ter Združenim kraljestvom in njegovimi upravičenci na drugi strani v zvezi s financiranjem in izvrševanjem proračuna v letu 2020. 
            
            
               Evropska unija je od uradnega obvestila Združenega kraljestva, da namerava izstopiti iz Evropske unije, dosledno trdila, da sta Unija in Združeno kraljestvo zavezana spoštovati svoje obveznosti, ki izhajajo iz celotnega obdobja članstva Združenega kraljestva v Uniji. Sklic na to načelo je bil vključen tudi v sklepih Evropskega sveta z dne 29. aprila 2017 in se odraža v uvodu sporazuma o izstopu
                  5
               . Če do dne izstopa sporazum o izstopu ne bo sprejet, to ne bo vplivalo na to vodilno načelo.
            
            
               Če bo prišlo do izstopa brez sporazuma, bodo proračunski odnosi med Unijo in Združenim kraljestvom ostali brez dogovorjene pravne ureditve. Ob taki pravni praznini bi za vse upravičence iz Združenega kraljestva nastala precejšnja negotovost in težave pri izvrševanju proračuna Unije za leti 2019 in 2020, v nekaterih primerih pa bi to veljalo tudi za upravičence iz drugih držav članic. V skladu s splošnim pristopom Komisije je ta predlog ukrep za nepredvidljive razmere v odgovor na opisano.
            
            
               Po izstopu se Pogodbi in sekundarna zakonodaja ne bosta uporabljali za Združeno kraljestvo. Združeno kraljestvo in subjekti s sedežem v Združenem kraljestvu ne bodo več upravičeni do financiranja iz programov Unije, razen če so v pravne akte programov za porabo sredstev EU vključene ustrezne določbe glede sodelovanja tretjih držav. 
            
            
               Namen tega predloga je podaljšati okvir za nepredvidljive razmere  iz Uredbe (EU, Euratom) 2019/1197 na leto 2020 in s tem preprečiti ali vsaj čim bolj zmanjšati najznatnejše motnje za upravičence programov porabe sredstev EU in drugih ukrepov v času izstopa ter do konca leta 2020, tudi s pričakovanjem, da bo to olajšalo finančno poravnavo med Unijo in Združenim kraljestvom.
            
            
               Predlagani okvir za nepredvidljive razmere omogoča, da se v celotnem letu 2020 ohrani upravičenost do financiranja Unije za Združeno kraljestvo in subjekte Združenega kraljestva v okviru pravnih obveznosti, ki so bile prevzete pred datumom izstopa ali med datumom izstopa in koncem leta 2019 v skladu z Uredbo (EU, Euratom) 2019/1197. Pogoj za to je, da se Združeno kraljestvo pisno zaveže, da bo tudi v prihodnje prispevalo k financiranju proračuna za leto 2020 pod pogoji iz tega predloga. Združeno kraljestvo bi se moralo poleg tega pisno zavezati, da bo sprejelo kontrole in revizije, ki zajemajo celotno obdobje izvajanja programov ali ukrepov. S takimi pogoji bodo zaščiteni finančni interesi Unije.
            
            
               Združeno kraljestvo in subjekti iz Združenega kraljestva ter subjekti iz drugih držav članic, katerih upravičenost je odvisna od izstopa Združenega kraljestva, bodo še naprej prejemali sredstva Unije pod pogoji iz tega predloga. Tako bi se ublažile najznatnejše motnje zaradi izstopa za obstoječe sporazume in sklepe.  Omogočeno bi bilo urejeno izvrševanje proračuna pri pravnih obveznostih z Združenim kraljestvom in subjekti Združenega kraljestva, ki so bile podpisane ali sprejete pred datumom izstopa ali med datumom izstopa in koncem leta 2019 v skladu z Uredbo (EU, Euratom) 2019/1197. 
            
            
               Ker bi Združeno kraljestvo financiralo svoj del proračuna za leto 2020 in v skladu s ciljem, da se v celoti izvede večletni finančni okvir za obdobje 2014–2020, ki je bil sprejet, ko je bilo Združeno kraljestvo še država članica Unije, bi poleg tega Združeno kraljestvo in subjekti iz Združenega kraljestva v letu 2020 lahko sodelovali pri razpisih, naročilih in natečajih ali drugih postopkih, na podlagi katerih je mogoče financiranje iz proračuna Unije. To ne bi veljalo, če bi obstajale omejitve glede varnosti, ter za ukrepe, ki vključujejo Evropsko investicijsko banko in Evropski investicijski sklad. Takšno financiranje Unije bi bilo omejeno na upravičene odhodke, nastale v letu 2020; iz upravičenosti bodo izključene pogodbe o javnih naročilih, podpisane pred koncem leta 2020 v okviru uporabe naslova VII Uredbe (EU, Euratom) 2018/1046 Evropskega parlamenta in Sveta (v nadaljnjem besedilu: finančna uredba), ki bi se še naprej izvajale v skladu z zadevnimi pogoji, ter shema neposrednih plačil kmetom v Združenem kraljestvu v letu predložitve vlog 2020.
            
            
               Predlagani okvir za nepredvidljive razmere bi tudi omogočal financiranje ukrepov, pri katerih so upravičenci države članice in subjekti iz držav članic in kjer je ta upravičenost odvisna od članstva Združenega kraljestva v Uniji ali izvira iz Uredbe (EU, Euratom) 2019/1197, pod pogojem, da se ti posebni ukrepi izvajajo na podlagi pravnih obveznosti, ki so bile podpisane ali sprejete pred datumom izstopa oziroma v letu 2019 v skladu z Uredbo (EU, Euratom) 2019/1197.
            
            
               Združeno kraljestvo in subjekti iz Združenega kraljestva bodo do sredstev upravičeni šele, ko bodo izpolnjeni pogoji iz tega predloga, vključno s pogojem, da bo Združeno kraljestvo izvedlo svoje prvo plačilo v proračun EU za leto 2020.  Okvir za nepredvidljive razmere, ki določa upravičenost Združenega kraljestva in subjektov iz Združenega kraljestva, se bo prenehal uporabljati, če bo Združeno kraljestvo prenehalo s plačili ali če bodo ugotovljene pomembne pomanjkljivosti pri izvajanju kontrol in revizij.
            
            
               Prispevek Združenega kraljestva temelji na predlogu proračuna za leto 2020 za 28 držav članic, kot je bil predlagan 5. julija 2019
                  6
               , prilagojen pa bi bil tako, da bi se upoštevala raven odobritev plačil v okviru sprejetega proračuna. Razumljivo je, da nobena država članica, kar zadeva njen prispevek, po sprejetju te uredbe ne bo v slabšem položaju, kot je določen v predlaganem proračunu za leto 2020. Da bi se zagotovil koristen učinek te uredbe za vse države članice, bi se zato odštel določen znesek, preden se prispevek vključi v proračun Unije. Od tega določenega zneska bi imele korist države članice, ki bi bile sicer po sprejetju te uredbe v slabšem položaju, kot je natančneje določeno v posebnih praktičnih ureditvah o porazdelitvi zapadlih plačil in o pooblastitvi Komisije za izplačilo določenega zneska.
            
            
               Predlog ne posega v pogajanja o sporazumu z Združenim kraljestvom o finančni poravnavi za vse medsebojne obveznosti. Če v letu 2019 ali 2020 ne bo dosežen sporazum, bodo razmere v začetku leta 2021 enakovredne tistim na dan izstopa za skupne obveznosti, ki sta jih sprejeli Unija in Združeno kraljestvo. V vsakem primeru bosta morala Unija in Združeno kraljestvo spoštovati svoje finančne obveznosti, ki izhajajo iz celotnega obdobja članstva Združenega kraljestva v Uniji.
            
            
               •Skladnost z veljavnimi predpisi s področja zadevne politike
            
            
               
                  Namen tega predloga je čim bolj zmanjšati negativni učinek izstopa Združenega kraljestva na proračun Unije in izvajanje politik Unije.
               
            
            
               •Skladnost z drugimi politikami Unije
            
         
         
            
               
                  Ta predlog je del načrta Unije za pripravljenost in nepredvidljive razmere, namenjen ublažitvi najznatnejših motenj zaradi izstopa Združenega kraljestva iz Unije brez sporazuma o izstopu, in je v celoti skladen z mandatom Sveta za pogajanja z Združenim kraljestvom o njegovem izstopu iz Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Unija lahko na podlagi člena 352 PDEU in člena 203 Pogodbe Euratom sprejme ustrezne ukrepe, če se v okviru politik izkaže, da je zaradi doseganja enega od ciljev Pogodb potrebno ukrepanje Unije, Pogodbi pa ne predvidevata za to potrebnih pooblastil. Predlagana uredba je ukrep, ki omogoča prehod po izstopu države članice v zvezi s financiranjem in izvajanjem ukrepov iz proračuna Unije, kadar s to državo članico ni bil sklenjen sporazum. Tak ukrep je nujen, da se lahko izvršuje proračun Unije za leto 2020, ki je bil 5. julija 2019 predlagan za 28 držav članic, omogoči prejemanje plačil od države članice, ki izstopa, ter zagotovi rešitev za tekoče ukrepe, ki se financirajo iz proračuna Unije, za Združeno kraljestvo in upravičence iz Združenega kraljestva in za nove ukrepe, ki so upravičeni zaradi prispevkov Združenega kraljestva v proračun za leto 2020. Pogodbi za Unijo ne določata potrebnih pooblastil za sprejetje takih prehodnih ukrepov, zato sta ustrezna pravna podlaga člen 352 PDEU in člen 203 Pogodbe Euratom.
               
            
            
               •Subsidiarnost (za neizključno pristojnost) 
            
            
               
                  Proračun Unije za leto 2020, ki je bil za 28 držav članic predlagan 5. julija 2019, bo financiral ukrepe in programe porabe v okviru večletnega finančnega okvira za obdobje 2014–2020, kot jih je sprejel zakonodajalec Unije. Cilje predlaganega ukrepanja je tako mogoče doseči le z ukrepom na ravni Unije.
               
            
            
               •Sorazmernost
            
            
               
                  Predlog ne presega tistega, kar je potrebno za doseganje ciljev ukrepa, saj je omejen na določitev pogojev upravičenosti Združenega kraljestva in subjektov iz Združenega kraljestva. Časovno je omejen.
               
            
            
               •Izbira instrumenta
            
            
               
                  Ker je potreben zavezujoč akt, ki bi se neposredno uporabljal, je primerna edino uredba.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               •Posvetovanja z zainteresiranimi stranmi
            
            
               
                  Posvetovanja z zainteresiranimi stranmi ni bilo mogoče izvesti zaradi nujnosti priprave predloga, da bi ga lahko Svet pravočasno sprejel po odobritvi Evropskega parlamenta in da bi se čim bolj omejilo obdobje negotovosti za upravičence in za financiranje proračuna za leto 2020. 
               
            
            
               •Ocena učinka
            
            
               
                  Zaradi narave predlaganega ukrepa v skladu s smernicami za boljše pravno urejanje ocena učinka ni bila izvedena. Predvideni okvir za nepredvidljive razmere bi olajšal nemoteno izvrševanje proračuna za leto 2020 in pripravo morebitnega prihodnjega sporazuma z Združenim kraljestvom v zvezi z obveznostmi, ki izhajajo iz celotnega obdobja članstva Združenega kraljestva v Uniji.
               
            
            
               4.PRORAČUNSKE POSLEDICE
            
            
               
                  V primeru izstopa brez dogovora bi ta predlog ponovno vzpostavil upravičenost Združenega kraljestva in upravičencev iz Združenega kraljestva, pod pogojem, da bo Združeno kraljestvo prispevalo v proračun za leto 2020. Poleg tega bi omogočil prejetje prispevkov Združenega kraljestva, kot so določeni v predlogu proračuna za leto 2020 za 28 držav članic, kot je bil predlagan 5. julija 2019, potem ko bi bili prispevki prilagojeni tako, da bi se upoštevala raven odobritev plačil v okviru sprejetega proračuna. 
               
               
                  Pogoj za uporabo tega okvira za nepredvidljive razmere za leto 2020 je sprejetje pogojev okvira za nepredvidljive razmere za leto 2019 s strani Združenega kraljestva in njegova pisna zaveza glede sprejetja potrebnih kontrol in revizij.
               
            
            
               2019/0186 (APP)
            
         
         
            
               Predlog
            
            
               UREDBA SVETA
            
            
               o ukrepih za izvrševanje in financiranje splošnega proračuna Unije za leto 2020 v zvezi z izstopom Združenega kraljestva iz Unije
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 352 Pogodbe,
            
            
               ob upoštevanju Pogodbe o ustanovitvi Evropske skupnosti za atomsko energijo in zlasti člena 203 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju odobritve Evropskega parlamenta
                  7
               ,
            
            
               v skladu s posebnim zakonodajnim postopkom,
            
            
               ob upoštevanju naslednjega:
            
            
               (1)Združeno kraljestvo je 29. marca 2017 na podlagi člena 50 Pogodbe o Evropski uniji (PEU) predložilo uradno obvestilo o svoji nameri, da izstopi iz Unije. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po tem uradnem obvestilu, tj. 30. marca 2019, razen če Evropski svet po dogovoru z Združenim kraljestvom soglasno sklene, da se to obdobje podaljša. To obdobje je bilo podaljšano dvakrat, nazadnje s Sklepom Evropskega sveta (EU) 2019/584
                  8
               , ki ga je podaljšal do 31. oktobra 2019.  Ob odsotnosti sporazuma o izstopu z Združenim kraljestvom in nadaljnjega podaljšanja obdobja iz člena 50(3) PEU se je treba v okviru prihodnjega mednarodnega sporazuma med Združenim kraljestvom in Unijo dogovoriti o finančni poravnavi v zvezi s finančnimi obveznostmi, ki izhajajo iz članstva Združenega kraljestva v Uniji.
            
            
               (2)Ta uredba ne posega v zadevne obveznosti Unije in Združenega kraljestva, ki so nastale v celotnem obdobju članstva Združenega kraljestva v Uniji.
            
            
               (3)Z Uredbo Sveta (EU, Euratom) 2019/1197
                  9
                so bila določena pravila o odnosih med Unijo na eni strani ter Združenim kraljestvom in njegovimi upravičenci na drugi strani v zvezi s financiranjem in izvrševanjem splošnega proračuna Unije (v nadaljnjem besedilu: proračun) v letu 2019. Določiti je treba tudi pravila o odnosih med Unijo na eni strani ter Združenim kraljestvom in njegovimi upravičenci na drugi strani v zvezi s financiranjem in izvrševanjem proračuna v letu 2020.
            
            
               (4)Razen pooblastil v skladu s členom 352 Pogodbe o delovanju Evropske unije (PDEU) in členom 203 Pogodbe o ustanovitvi Evropske skupnosti za atomsko energijo, Pogodbi ne podeljujeta pooblastil za sprejetje ukrepov v zvezi z izvrševanjem in financiranjem proračuna v letu 2020 glede izstopa Združenega kraljestva iz Unije brez sporazuma o izstopu.
            
            
               (5)Združeno kraljestvo ter osebe in subjekti s prebivališčem ali sedežem v Združenem kraljestvu na podlagi članstva Združenega kraljestva v Uniji sodelujejo pri številnih programih ali ukrepih Unije. Sodelovanje se izvaja na podlagi sporazumov z Združenim kraljestvom ali osebami ali subjekti s prebivališčem ali sedežem v Združenem kraljestvu ali sklepov v korist Združenega kraljestva ali oseb ali subjektov s prebivališčem ali sedežem v Združenem kraljestvu, ki pomenijo pravno obveznost.
            
            
               (6)Za mnoge od navedenih sporazumov in sklepov pravila, ki urejajo upravičenost, od upravičenca zahtevajo, da je država članica ali oseba ali subjekt s prebivališčem ali sedežem v državi članici. Upravičenost Združenega kraljestva ali oseb ali subjektov s prebivališčem ali sedežem v Združenem kraljestvu je v takih primerih povezana z dejstvom, da je Združeno kraljestvo država članica. Izstop Združenega kraljestva iz Unije brez sporazuma o izstopu zato pomeni izgubo upravičenosti teh prejemnikov do financiranja Unije v skladu s sporazumi in sklepi. Vendar to ne zadeva primerov, v katerih bi osebe ali subjekti s prebivališčem ali sedežem v Združenem kraljestvu sodelovali pri ukrepu pod pogoji, ki se uporabljajo v skladu z ustreznimi pravili Unije za osebe in subjekte s prebivališčem ali sedežem v tretji državi.
            
            
               (7)V primeru izstopa brez sporazuma o izstopu bi bilo koristno tako za Unijo in njene države članice kot za Združeno kraljestvo ter za osebe in subjekte s prebivališčem ali sedežem v Združenem kraljestvu, da se določi upravičenost Združenega kraljestva in upravičencev s prebivališčem ali sedežem v Združenem kraljestvu do prejemanja sredstev Unije v letu 2020 ter sodelovanje Združenega kraljestva pri financiranju proračuna za leto 2020. Prav tako bi bilo koristno, če bi se lahko pravne obveznosti, ki so bile podpisane in sprejete pred datumom izstopa oziroma v letu 2019 v skladu s členom 4 Uredbe (EU, Euratom) 2019/1197, še naprej izvajale skozi vse leto 2020.
            
            
               (8)Zato je primerno določiti pogoje, pod katerimi bi bili lahko Združeno kraljestvo ter osebe in subjekti s prebivališčem ali sedežem v Združenem kraljestvu v zvezi s sporazumi, ki so bili z njimi podpisani, in sklepi, ki so bili sprejeti v zvezi z njimi, v letu 2020 še naprej upravičeni do financiranja do datuma, ko se Pogodbi prenehata uporabljati za Združeno kraljestvo in v njem (v nadaljnjem besedilu: datum izstopa) ali leta 2019 v skladu s členom 4 Uredbe (EU, Euratom) 2019/1197. Za uporabo te uredbe morajo biti izpolnjeni naslednji pogoji: i) Združeno kraljestvo Komisiji pisno potrdi zavezo, da bo še naprej plačevalo prispevek, izračunan na podlagi ocenjenih lastnih sredstev Združenega kraljestva, kot je določen v predlogu proračuna za leto 2020, kot je bil predlagan 5. julija 2019, in prilagojen tako, da bo upošteval skupni znesek odobritev plačil, določen v sprejetem proračunu za leto 2020; ii) Združeno kraljestvo plača prvi obrok; iii) Združeno kraljestvo Komisiji pisno potrdi zavezo, da bo lahko Unija v celoti izvajala revizije in kontrole v skladu z veljavnimi pravili, iv) in Komisija sprejme sklep v skladu s členom 2(2) Uredbe Sveta (EU, Euratom) 2019/1197 in ne sprejme sklepa v skladu s členom 3(2) navedene uredbe. Ker je potrebna gotovost, je primerno omejiti čas za izpolnitev pogojev. Komisija bi morala sprejeti sklep o izpolnjevanju pogojev.
            
            
               (9)Pogoji v zvezi s prispevkom Združenega kraljestva bi morali temeljiti na predlogu proračuna za leto 2020, kot je bil predlagan za 28 držav članic, prilagojen pa bi moral biti tako, da bi se upošteval skupni znesek odobritev plačil v okviru sprejetega proračuna. Razumljivo je, da nobena država članica, kar zadeva njen prispevek, po sprejetju te uredbe ne bi smela biti v slabšem položaju, kot izhaja iz proračuna za leto 2020, kot je bil predlagan. Da bi imele od te uredbe korist vse države članice, je primerno, da se od prispevka, ki ga mora v splošni proračun Unije vplačati Združeno kraljestvo, odbije določen znesek. Od tega določenega zneska bi morale imeti korist države članice, ki bi bile sicer po sprejetju te uredbe v slabšem položaju, kot je natančneje določeno v posebnih praktičnih ureditvah o porazdelitvi zapadlih plačil in o pooblastitvi Komisije za izplačilo določenega zneska.
            
         
         
            
               (10)Dokler so v skladu s to uredbo še naprej izpolnjeni pogoji za upravičenost Združenega kraljestva ter oseb in subjektov s prebivališčem ali sedežem v Združenem kraljestvu, je prav tako primerno, da se v letu 2020 zagotovi njihova upravičenost do financiranja iz proračuna Unije za namene pogojev, določenih v razpisih, naročilih, natečajih ali katerih koli drugih postopkih, ki lahko privedejo do financiranja iz proračuna Unije, razen v posebnih primerih, povezanih z varnostjo in izgubo članstva Združenega kraljestva v Evropski investicijski banki, ter da se jim zagotovi financiranje Unije. Takšno financiranje Unije bi moralo biti omejeno na upravičene odhodke, nastale v letu 2020; iz upravičenosti bi morali biti izključeni pogodbe o javnih naročilih, podpisane pred koncem leta 2020 v okviru uporabe naslova VII Uredbe (EU, Euratom) 2018/1046 Evropskega parlamenta in Sveta
                  10
                (v nadaljnjem besedilu: finančna uredba), ki se še naprej izvajajo v skladu z zadevnimi pogoji, ter shema neposrednih plačil kmetom v Združenem kraljestvu v letu predložitve vlog 2020. V skladu s finančno uredbo je treba v razpisih, naročilih, natečajih ali drugih postopkih ter vseh iz tega izhajajočih sporazumih z Združenim kraljestvom ali osebami ali subjekti s prebivališčem ali sedežem v Združenem kraljestvu ali sklepih v korist Združenega kraljestva ali oseb ali subjektov s prebivališčem ali sedežem v Združenem kraljestvu navesti pogoje za upravičenost in nadaljevanje upravičenosti s sklicevanjem na to uredbo.
            
            
               (11)Primerno je tudi določiti, da bi se upravičenost Združenega kraljestva ter oseb in subjektov s prebivališčem ali sedežem v Združenem kraljestvu nadaljevala pod pogojem, da Združeno kraljestvo nadaljuje s plačevanjem prispevkov v proračun Unije za leto 2020 ter da se lahko učinkovito izvajajo kontrole in revizije. Če ti pogoji niso več izpolnjeni, bi Komisija morala sprejeti sklep o njihovem neizpolnjevanju. V tem primeru Združeno kraljestvo ter osebe in subjekti s prebivališčem ali sedežem v Združenem kraljestvu ne bi smeli biti več upravičeni do financiranja Unije.
            
            
               (12)Ustrezno je določiti tudi, da so v letu 2020 še naprej upravičeni ukrepi, v okviru katerih države članice ali osebe ali subjekti s prebivališčem ali sedežem v državah članicah prejemajo sredstva Unije in ki so povezani z Združenim kraljestvom. Vendar bi morebitno nesprejetje kontrol in revizij s strani Združenega kraljestva moralo pomeniti element, ki ga je pri ocenjevanju izvajanja takšnih ukrepov treba upoštevati za namene dobrega finančnega poslovodenja.
            
            
               (13)Ukrepe bi bilo treba še naprej izvajati v skladu z zadevnimi pravili, ki urejajo te ukrepe, vključno s finančno uredbo. Zato je treba za namene uporabe teh pravil Združeno kraljestvo obravnavati kot državo članico.
            
            
               (14)Ker ciljev te uredbe države članice ne morejo zadovoljivo doseči, temveč se lažje dosežejo na ravni Unije, saj se nanašajo na proračun Unije ter programe in ukrepe, ki jih izvaja Unija, lahko Unija sprejme ukrepe v skladu z načelom subsidiarnosti iz člena 5 PEU. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenih ciljev.
            
            
               (15)Da se omogoči omejena prožnost, bi bilo treba na Komisijo prenesti pooblastilo, da v skladu s členom 290 PDEU sprejme akte v zvezi z morebitnim podaljšanjem rokov iz točk (a), (b) in (c) prvega pododstavka člena 2(1) ter spremembami razporeda plačil. Zlasti je pomembno, da se Komisija pri svojem pripravljalnem delu ustrezno posvetuje, vključno na ravni strokovnjakov, in da se ta posvetovanja izvedejo v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje
                  11
               . Za zagotovitev enakopravnega sodelovanja pri pripravi delegiranih aktov Evropski parlament in Svet zlasti prejmeta vse dokumente sočasno s strokovnjaki iz držav članic, njuni strokovnjaki pa se sistematično lahko udeležujejo sestankov strokovnih skupin Komisije, ki zadevajo pripravo delegiranih aktov. Kadar je v primeru tveganja resne motnje izvrševanja in financiranja proračuna Unije v letu 2020 to potrebno zaradi izredno nujnih razlogov, bi moral delegirani akt začeti veljati nemudoma in se uporabljati, dokler Evropski parlament ali Svet ne izrazita nasprotovanja.
            
            
               (16)Da bi se izognili najznatnejšim motnjam za upravičence programov za porabo sredstev Unije in drugih ukrepov na dan izstopa Združenega kraljestva iz Unije, bi morala ta uredba nujno začeti veljati dan po objavi v Uradnem listu Evropske unije in bi se morala uporabljati od dne, ki sledi dnevu, na katerega se Pogodbi prenehata uporabljati za Združeno kraljestvo in v njem, razen če do tega dne ne začne veljati sporazum o izstopu, sklenjen z Združenim kraljestvom. Ker ta uredba določa ukrepe v zvezi z izvrševanjem in financiranjem proračuna Unije za leto 2020, bi se morala uporabljati samo za upravičenost v letu 2020 –
            
            
               SPREJEL NASLEDNJO UREDBO:
            
            
               Člen 1
                  Predmet urejanja in področje uporabe
            
            
               Ta uredba določa pravila za izvrševanje in financiranje splošnega proračuna Unije (v nadaljnjem besedilu: proračun) v letu 2020 v zvezi z izstopom Združenega kraljestva iz Unije brez sporazuma o izstopu in ukrepi v okviru neposrednega, posrednega in deljenega upravljanja, za katere se upravičenost izpolni s članstvom Združenega kraljestva v Uniji, na dan, ko se Pogodbi prenehata uporabljati za Združeno kraljestvo in v njem (v nadaljnjem besedilu: datum izstopa).
            
            
               Ta uredba se uporablja brez poseganja v programe teritorialnega sodelovanja, ki jih zajema Uredba (EU) 2019/491 Evropskega parlamenta in Sveta
                  12
               , in dejavnosti učne mobilnosti v okviru programa Erasmus+, ki ga ureja Uredba (EU) 2019/499 Evropskega parlamenta in Sveta
                  13
               .
            
            
               Člen 2
               Pogoji za upravičenost
            
            
               1.Če Združeno kraljestvo ali oseba ali subjekt s prebivališčem ali sedežem v Združenem kraljestvu prejme sredstva Unije na podlagi ukrepa, ki se izvaja v okviru neposrednega, posrednega ali deljenega upravljanja v skladu s pravnimi obveznostmi, ki so bile podpisane ali sprejete pred datumom izstopa oziroma v letu 2019 v skladu s členom 4 Uredbe (EU, Euratom) 2019/1197, upravičenost v skladu z navedenim ukrepom pa je odvisna od članstva Združenega kraljestva v Uniji, so ti po datumu izstopa še naprej upravičeni do financiranja Unije za upravičene odhodke, nastale v letu 2020, če so izpolnjeni naslednji pogoji in dokler ne začne veljati sklep iz člena 3(2):
            
            
               (a)Združeno kraljestvo 1. januarja 2020 ali v [7] koledarskih dneh po začetku veljavnosti te uredbe ali po datumu začetka njegove uporabe, kar nastopi pozneje, Komisiji pisno potrdi, da bo v skladu s časovnim razporedom plačil iz te uredbe prispevalo znesek v eurih, ki izhaja iz naslednje formule: LS ZK PP2020 + delež ZK v BND PP2020 x (OP P2020 – OP PP2020); 
            
            
               (b)Združeno kraljestvo 20. januarja 2020 ali v [20] koledarskih dneh po začetku veljavnosti te uredbe ali po datumu začetka njegove uporabe, kar nastopi pozneje, na račun, ki ga določi Komisija, izvede prvo plačilo, ki ustreza [3,5] dvanajstine zneska iz točke (a);
            
            
               (c)Združeno kraljestvo 1. januarja 2020 ali v [7] koledarskih dneh po začetku veljavnosti te uredbe ali po datumu začetka njegove uporabe, kar nastopi pozneje, Komisiji pisno potrdi zavezo, da bo še naprej sprejemalo kontrole in revizije, ki zajemajo celotno obdobje programov in ukrepov, v skladu z veljavnimi pravili; 
            
            
               (d)Komisija sprejme sklep v skladu s členom 2(2) Uredbe (EU, Euratom) 2019/1197 in ne sprejme sklepa v skladu s členom 3(2) Uredbe (EU, Euratom) 2019/1197; in
            
            
               (e)Komisija sprejme sklep iz odstavka 4, s katerim potrdi, da so pogoji iz točk (a), (b) in (c) tega pododstavka izpolnjeni.
            
            
               2.Za namene formule iz točke (a) odstavka 1 velja naslednje: 
            
            
               (a)„LS ZK PP2020“ je znesek, prikazan v vrstici „Združeno kraljestvo“ in stolpcu „Lastna sredstva skupaj“ v tabeli 7 dela „A. Uvod in financiranje splošnega proračuna“ v prihodkovnem delu proračuna za leto 2020, določenem v predlogu proračuna Evropske unije za proračunsko leto 2020, kot je bil predlagan 5. julija 2019
                  14
               ;
            
         
         
            
               (b) „delež ZK v BND PP2020“ je znesek, prikazan v vrstici „Združeno kraljestvo“ in stolpcu „Lastna sredstva iz naslova BND“ v tabeli 7 dela „A. Uvod in financiranje splošnega proračuna“ v prihodkovnem delu proračuna za leto 2020, določenem v predlogu proračuna Evropske unije za proračunsko leto 2020, kot je bil predlagan 5. julija 2019, deljen z zneskom, prikazanim v vrstici „Skupaj“ v istem stolpcu;
            
            
               (c)„OP P2020 – OP PP2020“ je razlika med zneskom, prikazanim v vrstici „Odhodki skupaj“ in stolpcu „Proračun 2020“ tabele „Odhodki“ v delu „A. Uvod in financiranje splošnega proračuna“ v prihodkovnem delu proračuna Evropske unije za proračunsko leto 2020, kot se sprejme, in zneskom, ki je prikazan v isti vrstici in istem stolpcu iste tabele v istem delu predloga proračuna Evropske unije za proračunsko leto 2020, kot je bil predlagan 5. julija 2019;
            
            
               (d)V primeru, da proračun za leto 2020 ne bo dokončno sprejet do datuma začetka veljavnosti te uredbe ali do datuma začetka njene uporabe, kar nastopi pozneje, je „PA B2020 – PA DB2020“ enako nič.  
            
            
               3.Znesek iz točke (a) odstavka 1 se po odbitku zneska prvega plačila iz točke (b) odstavka 1 razdeli na enake obroke. Število obrokov ustreza številu celih mesecev od datuma prvega plačila iz točke (b) odstavka 1 do konca leta 2020.
            
            
               Znesek iz točke (a) odstavka 1 se vnese v splošni proračun Unije kot „drugi prihodki“ po odbitku določenega zneska, s katerim se zagotovi porazdelitev proračuna, kot je določena v stolpcu „Lastna sredstva skupaj“ v tabeli iz točke (a) odstavka 1, in skladno s posebnimi praktičnimi ureditvami, sprejetimi v ta namen.
            
            
               Zaveza iz točke (c) odstavka 1 vključuje zlasti sodelovanje pri zaščiti finančnih interesov Unije in priznanje pravic Komisije, Računskega sodišča in Evropskega urada za boj proti goljufijam, da dostopajo do podatkov in dokumentov v zvezi s prispevki Unije ter izvajajo kontrole in revizije.
            
            
               4.Komisija sprejme sklep o tem, ali so pogoji iz točk (a), (b) in (c) odstavka 1 izpolnjeni.
            
            
               5.Komisija je pooblaščena za sprejemanje delegiranih aktov v skladu s členom 7 v zvezi s podaljšanjem rokov iz točk (a), (b) in (c) odstavka 1 tega člena.
            
            
               Kadar je v primeru tveganja resne motnje izvrševanja in financiranja proračuna Unije v letu 2020 to potrebno zaradi izredno nujnih razlogov, se za delegirane akte, sprejete v skladu s tem odstavkom, uporabi postopek iz člena 8.
            
            
               Člen 3 
                  Nadaljnja upravičenost Združenega kraljestva ter oseb in subjektov s prebivališčem ali sedežem v Združenem kraljestvu
            
            
               1.
                     Upravičenost Združenega kraljestva ter oseb in subjektov s prebivališčem ali sedežem v Združenem kraljestvu, določena v skladu s členom 2, se bo nadaljevala v letu 2020, dokler bodo izpolnjeni naslednji pogoji:
            
            
               (a)
                     Združeno kraljestvo po prvem plačilu, izvedenem v skladu s členom 2(1)(b), na račun, ki ga določi Komisija, na prvi delovni dan vsakega meseca do avgusta 2020 plača mesečni obrok iz člena 2(3);
            
            
               (b)
                     Združeno kraljestvo na račun, ki ga določi Komisija, na prvi delovni dan septembra 2020 plača preostale mesečne obroke iz člena 2(3), razen če mu Komisija do 31. avgusta 2020 sporoči drugačen časovni razpored za to plačilo; in
            
            
               (c)
                     pri izvajanju kontrol in revizij iz člena 2(1)(c) ni bilo ugotovljenih večjih pomanjkljivosti.
            
            
               2.
                     Če ni izpolnjen eden ali več pogojev iz odstavka 1, Komisija o tem sprejme sklep. Ta sklep se objavi v Uradnem listu Evropske unije.
            
            
               Združeno kraljestvo ter osebe in subjekti s prebivališčem ali sedežem v Združenem kraljestvu od datuma začetka veljavnosti sklepa iz prvega pododstavka tega odstavka ne bodo več upravičeni na podlagi odstavka 1 tega člena ter na podlagi členov 2 in 4, prav tako ne bodo več upravičeni ukrepi na podlagi člena 6(2) in člen 5 se bo prenehal uporabljati.
            
            
               3.
                     Na Komisijo se prenese pooblastilo za sprejemanje delegiranih aktov v skladu s členom 7 v zvezi z drugačnim časovnim razporedom plačil iz točk (a) in (b) odstavka 1 tega člena.
            
            
               Kadar je v primeru tveganja resne motnje izvrševanja in financiranja proračuna Unije v letu 2020 to potrebno zaradi izredno nujnih razlogov, se za delegirane akte, sprejete v skladu s tem odstavkom, uporabi postopek iz člena 8.
            
            
               Člen 4 
                  Sodelovanje na razpisih in upravičenost s tem povezanih odhodkov
            
            
               1.
                     Od datuma začetka veljavnosti sklepa iz člena 2(1)(e) in dokler ne začne veljati sklep iz člena 3(2), so Združeno kraljestvo ali osebe in subjekti s prebivališčem ali sedežem v Združenem kraljestvu v letu 2020 za namene pogojev, določenih v kakršnih koli razpisih, naročilih, natečajih ali kakršnih koli drugih postopkih, ki bi lahko privedli do financiranja iz proračuna Unije, upravičeni v enakem obsegu kot države članice ter osebe ali subjekti s prebivališčem ali sedežem v državah članicah ter so upravičeni do financiranja Unije za upravičene odhodke, nastale v letu 2020.
            
         
         
            
               Ne glede na prvi pododstavek:
            
            
               (a)
                     se pogodbe, podpisane v okviru uporabe naslova VII Uredbe (EU, Euratom) 2018/1046 (v nadaljnjem besedilu: finančna uredba) pred koncem leta 2020, izvajajo v skladu z njihovimi pogoji in do njihovega končnega datuma;
            
            
               (b)
                     odhodki v zvezi s shemo Združenega kraljestva za neposredna plačila za leto predložitve vlog 2020 v skladu z Uredbo (EU) št. 1307/2013 Evropskega parlamenta in Sveta
                  15
                niso upravičeni do financiranja Unije.
            
            
               2.
                     Ne glede na odstavek 1 Združeno kraljestvo ali osebe ali subjekti s prebivališčem ali sedežem v Združenem kraljestvu niso upravičeni v okviru ukrepov v skladu z Uredbo (EU) št. 1309/2013 Evropskega parlamenta in Sveta
                  16
               , kakor je bila spremenjena z Uredbo XXX, ki zajemajo delavce, ki so postali presežni, in samozaposlene osebe, ki so prenehale opravljati dejavnost zaradi izstopa brez sporazuma, in v okviru ukrepov v skladu z Uredbo Sveta (ES) št. 2012/2002
                  17
                o ustanovitvi Solidarnostnega sklada Evropske unije, kot je bila spremenjena z Uredbo XXX, ki zajemajo resno finančno breme za države članice, ki ga je mogoče neposredno pripisati izstopu brez sporazuma o izstopu.
            
            
               3.
                     Prvi pododstavek odstavka 1 se ne uporablja:
            
            
               (a)
                     kadar je sodelovanje omejeno na države članice in osebe ali subjekte s prebivališčem ali sedežem v državah članicah iz varnostnih razlogov;
            
            
               (b)
                     za finančne posle, ki se opravljajo v okviru finančnih instrumentov, ki se neposredno ali posredno upravljajo na podlagi naslova X finančne uredbe, ali finančne posle, za katere jamči proračun Unije na podlagi Evropskega sklada za strateške naložbe (EFSI), ustanovljenega z Uredbo (EU) 2015/1017 Evropskega parlamenta in Sveta
                  18
               , ali na podlagi Evropskega sklada za trajnostni razvoj (EFSD), ustanovljenega z Uredbo (EU) 2017/1601 Evropskega parlamenta in Sveta
                  19
               .
            
            
               Člen 5 
                  Druge potrebne prilagoditve
            
            
               Če so pogoji iz člena 2(1) izpolnjeni in dokler ne začne veljati sklep iz člena 3(2), se Združeno kraljestvo za namen uporabe kakršnih koli pravil, ki urejajo ukrepe, ki se izvajajo v skladu s pravnimi obveznostmi iz člena 2(1), razpise iz člena 4 in ukrepe, ki se izvajajo na podlagi pravnih obveznosti, podpisanih ali sprejetih na podlagi razpisov iz člena 4, ter ki so potrebna za začetek učinkovanja členov 2(1) in 4(1), obravnava kot država članica ob upoštevanju določb te uredbe.
            
            
               Vendar pa se Združenemu kraljestvu ali predstavnikom Združenega kraljestva ne dovoli sodelovanje v nobenem odboru, ki pomaga pri upravljanju na podlagi pravil ustreznega temeljnega akta, ali strokovnih skupinah ali drugih organih, ki svetujejo v zvezi s programi ali ukrepi, z izjemo odborov za spremljanje ali podobnih odborov, ki so specifični za posamezne operativne, nacionalne ali podobne programe v okviru deljenega upravljanja.
            
            
               Člen 6 
                  Upravičenost ukrepov, ki se nanašajo na Združeno kraljestvo, pri katerih države članice ali osebe ali subjekti s prebivališčem ali sedežem v državah članicah prejmejo sredstva Unije
            
            
               1.
                     Ukrepi v okviru neposrednega, posrednega in deljenega upravljanja, za katere države članice ali osebe ali subjekti s prebivališčem ali sedežem v državah članicah prejmejo sredstva Unije v skladu s pravnimi obveznostmi, ki so bile podpisane ali sprejete pred datumom izstopa oziroma v letu 2019 v skladu s členom 4 Uredbe (EU, Euratom) 2019/1197, in za katere so izpolnjeni pogoji za upravičenost zaradi članstva Združenega kraljestva v Uniji na dan izstopa  ali zaradi upravičenosti Združenega kraljestva v skladu s členom 4 Uredbe (EU, Euratom) 2019/1197, so od datuma izstopa upravičeni do financiranja Unije za upravičene odhodke, nastale v letu 2020. 
            
            
               2.
                     Ukrepi, za katere je pogoj za upravičenost, ki je minimalno število udeležencev iz različnih držav članic v konzorciju, na dan izstopa izpolnjen zaradi člana konzorcija, ki je oseba ali subjekt s prebivališčem ali sedežem v Združenem kraljestvu, so upravičeni do financiranja Unije za upravičene odhodke, nastale v letu 2020, če so izpolnjeni pogoji iz člena 2(1) in dokler ne bo začel veljati sklep iz člena 3(2).
            
            
               3.
                     Odgovorni odredbodajalec neizpolnjevanje pogoja iz člena 2(1)(c) ali sklepa Komisije iz člena 3(2) v zvezi z neizpolnjevanjem pogojev iz točke (c) člena 3(1) upošteva za namene ocene morebitne resne pomanjkljivosti pri izpolnjevanju glavnih obveznosti pri izvajanju pravne obveznosti iz odstavka 1 tega člena.
            
            
               Člen 7 
                  Izvajanje prenosa pooblastila
            
            
               1.
                     Pooblastilo za sprejemanje delegiranih aktov je preneseno na Komisijo pod pogoji, določenimi v tem členu.
            
            
               2.
                     Pooblastilo za sprejemanje delegiranih aktov iz členov 2 in 3 se prenese na Komisijo za nedoločen čas od datuma začetka veljavnosti te uredbe.
            
            
               3.
                     Prenos pooblastila iz členov 2 in 3 lahko kadar koli prekliče Evropski parlament ali Svet. S sklepom o preklicu preneha veljati prenos pooblastila iz navedenega sklepa. Sklep začne učinkovati dan po njegovi objavi v Uradnem listu Evropske unije ali na poznejši dan, ki je določen v navedenem sklepu. Sklep ne vpliva na veljavnost že veljavnih delegiranih aktov.
            
            
               4.
                     Komisija se pred sprejetjem delegiranega akta posvetuje s strokovnjaki, ki jih imenujejo države članice, v skladu z načeli iz Medinstitucionalnega sporazuma z dne 13. aprila 2016 o boljši pripravi zakonodaje.
            
            
               5.
                     Komisija takoj po sprejetju delegiranega akta o njem sočasno uradno obvesti Evropski parlament in Svet.
            
         
         
            
               6.
                     Delegirani akt, sprejet na podlagi členov 2 in 3, začne veljati le, če mu niti Evropski parlament niti Svet ne nasprotuje v roku enega meseca od uradnega obvestila Evropskemu parlamentu in Svetu o tem aktu ali če pred iztekom tega roka tako Evropski parlament kot Svet obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za en mesec.
            
            
               Člen 8 
                  Nujni postopek
            
            
               1.
                     Delegirani akti, sprejeti na podlagi tega člena, začnejo veljati nemudoma in se uporabljajo, dokler se jim ne nasprotuje v skladu z odstavkom 2. V uradnem obvestilu Evropskemu parlamentu in Svetu o delegiranem aktu se navedejo razlogi za uporabo nujnega postopka.
            
            
               2.
                     Evropski parlament ali Svet lahko nasprotuje delegiranemu aktu v skladu s postopkom iz člena 7(6). V tem primeru Komisija nemudoma po tem, ko jo Evropski parlament ali Svet uradno obvesti o sklepu o nasprotovanju aktu, ta akt razveljavi.
            
            
               Člen 9
                  Prehodna določba
            
            
               Z odstopanjem od točke (b) drugega pododstavka člena 4(1) Uredbe (EU, Euratom) 2019/1197 so odhodki v zvezi s shemo neposrednih plačil Združenega kraljestva za leto predložitve vlog 2019 v skladu z Uredbo (EU) št. 1307/2013 upravičeni do financiranja Unije, potem ko Komisija sprejme sklep iz člena 2(4) te uredbe, razen če sprejme sklep iz člena 3(2) te uredbe.
            
            
               Člen 10 
                  Začetek veljavnosti in uporaba
            
            
               Ta uredba začne veljati dan po objavi v Uradnem listu Evropske unije.
            
            
               Uporablja se od dne, ki sledi dnevu, na katerega se Pogodbi prenehata uporabljati za Združeno kraljestvo in v njem na podlagi člena 50(3) PEU.
            
            
               Vendar pa se ta uredba ne uporablja, če sporazum o izstopu, sklenjen z Združenim kraljestvom v skladu s členom 50(2) PEU, začne veljati do dne iz drugega odstavka tega člena.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Evropskega sveta (EU) 2019/584 (UL L 101, 11.4.2019, str. 1). 
               
               
                  
                     (2)
                  
                        Na prošnjo Združenega kraljestva je Evropski svet 22. marca 2019 sprejel sklep o prvem podaljšanju (Sklep Evropskega sveta (EU) 2019/476, UL L 80I, 22.3.2019, str. 1).
               
               
                  
                     (3)
                  
                        COM(2019) 276 final.
               
               
                  
                     (4)
                  
                        UL L 189, 15.7.2019, str. 1.
               
               
                  
                     (5)
                  
                        Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 144I, 25.4.2019, str. 1).
               
               
                  
                     (6)
                  
                        COM(2019) 400 final z dne 5. julija 2019.
               
               
                  
                     (7)
                  
                        Odobritev z dne […].
               
               
                  
                     (8)
                  
                        Sklep Evropskega sveta (EU) 2019/584, sprejet v dogovoru z Združenim kraljestvom, z dne 11. aprila 2019 o podaljšanju obdobja na podlagi člena 50(3) PEU (UL L 101, 11.4.2019, str. 1).
               
               
                  
                     (9)
                  
                        Uredba Sveta (EU, Euratom) 2019/1197 z dne 9. julija 2019 o ukrepih za izvrševanje in financiranje splošnega proračuna Evropske unije za leto 2019 v zvezi z izstopom Združenega kraljestva iz Unije (UL L 189, 15.7.2019, str. 1). 
               
               
                  
                     (10)
                  
                        Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
               
               
                  
                     (11)
                  
                        UL L 123, 12.5.2016, str. 1.
               
               
                  
                     (12)
                  
                        Uredba (EU) 2019/491 Evropskega parlamenta in Sveta z dne 25. marca 2019 o omogočanju nadaljevanja programov teritorialnega sodelovanja PEACE IV (Irska-Združeno kraljestvo) in Združeno kraljestvo-Irska (Irska-Severna Irska-Škotska) ob izstopu Združenega kraljestva iz Unije (UL L 85I, 27.3.2019, str. 1).
               
               
                  
                     (13)
                  
                        Uredba (EU) 2019/499 Evropskega parlamenta in Sveta z dne 25. marca 2019 o določbah za nadaljevanje tekočih dejavnosti učne mobilnosti v okviru programa Erasmus+, uvedenega z Uredbo (EU) št. 1288/2013, ob izstopu Združenega kraljestva iz Unije (UL L 85I , 27.3.2019, str. 32).
               
               
                  
                     (14)
                  
                        COM (2019) 400 final z dne 5. julija 2019.
               
               
                  
                     (15)
                  
                        Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).
               
               
                  
                     (16)
                  
                        Uredba (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006 (UL L 347, 20.12.2013, str. 855).
               
               
                  
                     (17)
                  
                        Uredba Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (UL L 311, 14.11.2002, str. 3).
               
               
                  
                     (18)
                  
                        Uredba (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (UL L 169, 1.7.2015, str. 1).
               
               
                  
                     (19)
                  
                        Uredba (EU) 2017/1601 Evropskega parlamenta in Sveta z dne 26. septembra 2017 o vzpostavitvi Evropskega sklada za trajnostni razvoj (EFSD), jamstva EFSD ter jamstvenega sklada EFSD (UL L 249, 27.9.2017, str. 1).